钦定古今图书集成/明伦汇编/氏族典/第138卷 > 《廖用贤尚友录》 > 殷仲堪
## 钦定古今图书集成/明伦汇编/氏族典/第138卷 > 《廖用贤尚友录》 > 殷仲堪

按《晋书殷仲堪传》，“仲堪，陈郡人也。调补佐著作郎，冠
军谢元以为长史，厚任遇之，领晋陵太守。孝武帝召
为太子中庶子，甚相亲爱。以会稽王非社稷之臣，擢
所亲幸，乃授仲堪都督荆益宁三州军事、振威将军、
荆州刺史、假节，镇江陵。仲堪自在荆州，连年水旱，百
姓饥馑。其后蜀水大出，漂浮数千家，以堤防不严，降”
为宁远将军。安帝即位，进号冠军将军，固让不受。初，
桓元将应王恭，乃说仲堪推恭为盟主，共兴晋阳之
举。仲堪然之，而实不下。闻恭已诛王国宝等，始抗表
兴师。遣杨佺期次巴陵，忽闻王恭已死，刘牢之领北
府兵在新亭，乃回所镇。顷之，桓元讨佺期，佺期败走
还襄阳。仲堪出奔酂城，为元追兵所获，逼令自杀，死
于柞溪。